ఆరో భారతీయుడిగా సచిన్‌…
Sachin Tendulkar
న్యూఢిల్లీ: క్రికెట్‌ లెజెండ్‌, మాస్టర్‌ బ్లాస్టర్‌ సచిన్‌ టెండూల్కర్‌కు అరుదైన గౌరవం దక్కింది. అంతర్జాతీయ క్రికెట్‌ కౌన్సిల్‌ (ఐసిసి)హాల్‌ ఆఫ్‌ ఫేమ్‌లో స్థానం లభించింది. ‘లెజండ్‌ అనే పదం  సచిన్‌కు తక్కువే. తాజాగా ఐసిసి హాల్‌ ఆఫ్‌ ఫేమ్‌లో ఆయనకి స్థానం కల్పించాం అని ఐసిసి తన అధికారిక ట్విటర్‌లో ట్వీట్‌ చేసింది. అంతర్జాతీయ క్రికెట్‌లో అటు టెస్టులు, ఇటు వన్డేల్లో అత్యధిక పరుగులతో పాటు వంద శతకాలు సాధించిన ఏకైక క్రికెటర్‌ సచిన్‌ అంటూ ఐసిసి ప్రశంసల జల్లు కురిపించింది. సచిన్‌కు ఈ ఘనత దక్కడం పట్ల తాజా మాజీ క్రికెటర్లు, ఫ్యాన్స్‌ ఆనందం వ్యక్తం చేస్తూ శుభాకాంక్షలు తెలుపుతున్నారు. సచిన్‌తో పాటు దక్షిణాఫ్రికా మాజీ పేసర్‌ అలెన్‌ డొనాల్డ్‌, ఆస్ట్రేలియా మాజీ మహిళా క్రికెటర్‌ ఫిట్జ్‌పాట్రిక్‌లకు సైతం ఐసిసి హాల్‌ ఆఫ్‌ ఫేమ్‌లో చోటు దక్కింది. ఇక ఈ ఘనత దక్కడం పట్ల సచిన్‌ ఆనందం వ్యక్తం చేస్తున్నాడు. ‘నాకు లభించిన ఈ గుర్తింపు పట్ల చాలా సంతోషంగా ఉంది, ఇది నాకు దక్కిన అరుదైన గౌరవంగా భావిస్తున్నా అంటూ సచిన్‌ పేర్కొన్నాడు. కాగా ఈఘనత అందుకున్న ఆరో భారతీయుడిగా సచిన్‌ నిలిచాడు. గతంలో బిషన్‌ సింగ్‌ బేడి(2009), సునీల్‌ గవాస్కర్‌ (2009), కపిల్‌దేవ్‌ (2009), అనిల్‌ కుంబ్లే(2015), రాహుల్‌ ద్రవిడ్‌(2018)లకు ఈఘనత దక్కింది. అంతర్జాతీయ క్రికెట్‌ కౌన్సిల్‌ హాల్‌ ఆఫ్‌ ఫేమ్‌లో స్థానం దక్కించుకున్న ఆరో భారత క్రికెటర్‌గా సచిన్‌ టెండూల్కర్‌ నిలిచారు. దక్షిణాఫ్రికా మాజీ క్రికెటర్‌ అలెన్‌ డొనాల్డ్‌, ఆస్ట్రేలియా మాజీ మహిళా క్రికెటర్‌ కేథరిన్‌ ఫిట్జ్‌పాట్రిక్‌  కూడా తాజాగా ఈ అరుదైన గౌరవాన్ని అందుకున్నారు. దీంతో ఐసిసి హాల్‌ ఆఫ్‌ ఫేమ్‌లో స్థానం దక్కించుకున్న క్రికెటర్ల సంఖ్య 87కు చేరింది. అత్యధికంగా ఇంగ్లాండ్‌ నుంచి 28మంది క్రికెటర్లు, ఆస్ట్రేలియా నుంచి 25మంది ఉండగా…అత్యల్పంగా శ్రీలంక నుంచి ఒక్కరే ఇందులో స్థానం దక్కించుకున్నారు.
సచిన్‌కు ఆలస్యం కావడానికి కారణాలు…
200టెస్టుల్లో 15921 పరుగులు…అందులో 51శతకాలు, 463 వన్డేల్లో 18426 పరుగులు…49శతకాలు…అంతర్జాతీయ క్రికెట్‌లో ఏ క్రికెటర్‌కు లేనంత మెరుగైన రికార్డు మాస్టర్‌ బ్లాస్టర్‌ సొంతం. అయినా ప్రతిష్టాత్మక హాల్‌ ఆఫ్‌ ఫేమ్‌లో సచిన్‌కు స్థానం ఎందుకు ఆలస్యమైంది? సగటు క్రికెట్‌ అభిమాని మదిలో ఈ ప్రశ్న ఉండే ఉంటుంది. అందులోనూ అనిల్‌కుంబ్లే, రాహుల్‌ ద్రవిడ్‌ తర్వాత సచిన్‌ ఈ వరుసలో నిలవడానికి ఐసిసి నిబంధనలే కారణం.
నిబంధనలు ఇలా…
బ్యాట్స్‌మెన్‌ అయితే వన్డేలు లేదా టెస్టుల్లో కనీసం 8వేల పరుగులు పూర్తిచేసి ఉండాలి. అదేవిధంగా 20 శతకాలు నమోదు చేసి ఉండాలి. సగటు 50కిపైనే ఉండాలి.
బౌలర్ల విషయానికొస్తే 50టెస్టులు, 30వన్డేలు ఆడి కనీసం ఏదో ఒక ఫార్మట్‌లో 200వికెట్లు పడగొట్టి ఉండాలి.
అంతర్జాతీయ క్రికెట్‌కు వీడ్కోలు పలికి ఐదేళ్లు పూర్తవ్వాలి.
అందుకే వారి తర్వాత మాస్టర్‌…అనిల్‌కుంబ్లే 2008లో అంతర్జాతీయ క్రికెట్‌కు వీడ్కోలు పలకడంతో అతనికి 2015లో హాల్‌ ఆఫ్‌ ఫేమ్‌లో స్థానం దక్కింది. రాహుల్‌ ద్రవిడ్‌ 2012లో రిటైర్మెంట్‌ ప్రకటించడంతో 2018లో ఈ అరుదైన గౌరవం దక్కించుకున్నారు. ఇక సచిన్‌ టెండూల్కర్‌ 2013లో అంతర్జాతీయ క్రికెట్‌కు గుడ్‌బై చెప్పారు. దీంతో తాజాగా ఈ గౌరవాన్ని దక్కించుకున్న ఆరో భారతీయ క్రికెటర్‌గా నిలిచారు. వీరి కంటే ముందు బిషన్‌సింగ్‌ బేడి(2009), సునీల్‌ గవాస్కర్‌(2009), కపిల్‌దేవ్‌ (2009) భారత్‌ తరుపున ముందు వరుసలో ఉన్నారు.